  Майя Бывальцева 26-тӥ гудырикошконэ Яр ёросын Яр тымет дурын «Губи Fest» ёроскуспо усьтэм фестиваль ортчоз. Таӵе ужрад Удмуртиын нырысьсэ радъяське. Фестивале вань мылкыд карисьёс пыриськыны быгато, соосты возьмало пӧртэм вожвылъяськонъёс, мастер-классъёс, адӟытонъёс, концерт. Иворъёсъя «Удмуртия» агентстволы со сярысь вераз Яр ёросысь лулчеберетъя но шутэтсконъя «Юбилейный» центрысь калык творчествоя ёзэтлэн кивалтӥсез Наталья Барышникова. Таӵе малпан кемалась ветлэ ни вал, но нырысь ик со ёросысь лулчеберетъя ёзэтлэн кивалтӥсезлы Николай Трефиловлы лыктӥз кадь, со ик милемыз «кенжытӥз». Ужпумез — ёросамы ужрад туризмез азинтон, быдэсак туризм удысэз азинтон. Собере туэ Экологилэн арез, соин ик губиосты, нюлэсэз басьтӥмы Наталья БарышниковаКуноосты 10 часысен пумиталозы. Фестивалез сӥё-дано усьтон 12 часын кутскоз. Наталья Барышниковалэн верамезъя, ужрадэ пыриськозы Яр, Глаз, Балезино, Юкаменск ёросъёсысь, Глазкарысь, бускель Киров улосвылысь Фалёнки ёросысь творчествоя коллективъёс. Озьы ик Можга ёросысь куноосты возьмало. Фестиваль улсын губилэсь сиёнъёс пӧралозы. «Губиен табань, пельнянь, перепеч но ваньзэ, мар луэ пӧралозы. <…> Выль бичамезлэсь гинэ ӧвӧл, сылалтэм, куасьтэм губилэсь но», — ватсаз Наталья Барышникова. Ветеранъёслэн огазеяськонъёссы губилэсь пӧраськемъёсын адӟытон-вожвылъяськон радъяны мылкыд каризы. Ӝӧкъёссы йӧскалык ӧрын лэсьтэмын луозы. Губияны яратӥсьёс понна «Нюлэскы губияны» конкурс ортчоз. Висъям дыр куспын пусъем интывылын губи бичано луоз (губияны кулэ арбериосты сьӧре ваёно). Наталья Барышниковалэн верамезъя, пусъёзы тужгес трос губи бичам нимаз адямиосты, командаосты, озьы ик тужгес бадӟым губи шедьтӥсез но тужгес пиналзэ губиясез. Со сяна, фестиваль улсын черебрылко киужъёсты басьтыны, сарваос, корзинаос лэсьтонъя мастер-классъёсы пыриськыны, губиосын туспуктэмъёс лэсьтыны луоз. Озьы ик «Горд бусы» площадка ужалоз.  «Милям горд йырсиё адямиос трос, коньыгуби но милям трос. Площадкалэн ужаз ёросысьтымы горд йырсиё творческой адямиос пыриськозы. Дано куно интыын луоз Надежда Уткина, солэн выжыосыз Яр ёросысь потэмын», — вераз «Юбилейный» центрысь калык творчествоя ёзэтлэн кивалтӥсез. Ӧтем куно но творчествоя коллективъёс «Ӵужо-гордо ӵашетон» флешмоб ортчытозы. Соос Яр ёросын улӥсен нимысьтыз гожтэм кырӟанэз быдэстозы. «Азьланяз со «Губи Fest» фестивальлэн гимнэз луоз», — вераз Наталья Барышникова но нырысетӥез фестиваль берпуметӥез уз луы шуыса пусйиз — ужрадэз котькуд ар ортчытъяны малпало. Та дыре фестивальлэсь пуссэ кылдытонъя вожвылъяськон мынэ. Соосты пулэсь, кагазлэсь лэсьто, кертто. Йылпумъянъёс ужрад ортчон нуналэ тодмо луозы. Тегъёс: Лулчеберет Туризм Яр Удмуртия фестиваль инкуазь Удмуртиысьтуризм  